**Inspekcijski i stručni nadzor nad pružanjem usluga u oblasti mentalnog zdravlja**

**Marko Milenković**

Zdravstvena zaštita osoba sa mentalnim teškoćama već duže vreme se nalazi u fokusu stručne javnosti uz raširene ocene o nezadovoljavajućem nivou zaštite ljudskih prava u ovoj oblasti, naročito u rezidencijalnim i psihijatrijskim ustanovama. Ostvarivanje ove zaštite i pružanje usluga predstavlja izazov i u značajno razvijenijim ekonomijama sa stabilnom vladavinom prava i institucijama. U domaćem kontekstu, nakon višedecenijskog urušavanja sistema socijalne i zdravstvene zaštite kao i raširene stigmatizacije osoba za mentalnim poteškoćama uočavaju se brojni izazovi u praksi. Važan garant ostvarivanja standarda u svakoj oblasti, a naročito u pružanju zaštite vulnerabilnim grupama, predstavlja razvijen i nezavisan sistem nadzora nad radom ustanova i zaposlenih. Ovaj nadzor se obavlja prvenstveno od strane nadležnih državnih organa kao inspekcijski i stručni, ali nužno mora biti kompletiran kontrolom od strane nezavisnih tela za zaštitu ljudskih prava, međunarodnih organizacija i civilnog sektora. U poglavlju se prevashodno analizira postojeći sistem inspekcijskog nadzora u dva važna sistema zdravstvenom i socijalne zaštite kome pripadaju rezidencijalne ustanove u kojima se pružaju usluge osobama sa mentalnim teškoćama kao i mogućnosti za njegovo unapređenje.